b'\n_START_ARTICLE_\nITMRD\n_START_PARAGRAPH_\nITMRD er et akronym for den internasjonalt anerkjente strukturen for organisering av tekst i vitenskapelige artikler der artikkelen rapporterer resultater fra empiriske unders\xc3\xb8kelser. Strukteren avspeiler de viktigste elementene i de empiriske unders\xc3\xb8kelsene og gj\xc3\xb8r det enklere og raskere for en leser \xc3\xa5 finne de ulike elementene i unders\xc3\xb8kelsen.\n_START_SECTION_\nVarianter\n_START_PARAGRAPH_\nDet finnes variasjoner av ITMRD-strukturen, men de grunnleggende elementene er uansett de samme.\n_START_SECTION_\nIMRD / IMRaD\n_START_PARAGRAPH_\nDet er vanlig \xc3\xa5 inkludere T\'en i atferdsvitenskapene for \xc3\xa5 understreke n\xc3\xb8dvendigheten av teorier for \xc3\xa5 begrunne hypoteser og tolke resultater. I eksperimentelle fag som naturvitenskapene og medisin er det ikke vanlig \xc3\xa5 inkludere T\'en \xe2\x80\x93 IMRD \xe2\x80\x93 fordi det er eksperimentet som dokumenterer \xc3\xa5rsaker og sammenhenger og ikke prim\xc3\xa6rt tolkning gjennom teori. _NEWLINE_Det er ogs\xc3\xa5 vanlig \xc3\xa5 inkludere en liten \'a\' for \xc3\xa5 indikere et \'and\' og dermed gj\xc3\xb8re uttalen lettere: IMRaD.\n_START_SECTION_\nAITMRD / AIMRaD\n_START_PARAGRAPH_\nI enkelte disipliner er ogs\xc3\xa5 artikkelens sammendrag viktig. Det uttrykkes igjen p\xc3\xa5 engelsk ved \'Abstract\'. Framstillingen blir da AITMRD eller AIMRaD. N\xc3\xa5r forskeren \xc3\xb8nsker \xc3\xa5 f\xc3\xa5 oversikt over et fagfelt, er sammendraget helt n\xc3\xb8dvendig for \xc3\xa5 kunne tilegne seg hovedtrekkene og hovedfunnene i en artikkel. Ofte er det slik at sammendraget f\xc3\xb8lger ITMRD-strukturen setning for setning innenfor den knappe ord-rammen som sammendraget skal formidles gjennom.\n_START_SECTION_\nKulturell variasjon\n_START_PARAGRAPH_\nEnkelte forskere vil hevde at det er kulturelle forskjeller mellom de ulike vitenskapelige disiplinene. Disse kulturelle forskjellene har igjen konsekvenser for hvordan vitenskapelige tekster er organisert og hvordan innholdet er formulert. En av p\xc3\xa5standene i denne forskningen er at "disiplin er viktigere enn spr\xc3\xa5k for \xc3\xa5 forklare likheter og forskjeller mellom" vitenskapelige artikler.'